b'\n_START_ARTICLE_\nVihert\xc3\xb6p\xc3\xb6sirkku\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nVihert\xc3\xb6p\xc3\xb6sirkku on darwininsirkuista pienin. Sen ruumiinpituus on noin 10 senttimetri\xc3\xa4 ja paino 8 grammaa. vihert\xc3\xb6p\xc3\xb6sirkun kapea ja ter\xc3\xa4v\xc3\xa4 nokka muistuttaa muodoltaan tangaroiden ja kerttujen nokkaa, mihin lajin nimikin viittaa. Lajin v\xc3\xa4ritys on vaatimaton. Molempien sukupuolten h\xc3\xb6yhenpeite on samea ja v\xc3\xa4rilt\xc3\xa4\xc3\xa4n oliivinvihre\xc3\xa4. Aikasemmin vihert\xc3\xb6p\xc3\xb6sirkkua ja harmaat\xc3\xb6p\xc3\xb6sirkkua (Certhidea fusca) pidettiin saman lajin populaatioina. Populaatioiden edustajien koossa ja v\xc3\xa4rityksess\xc3\xa4 on vain v\xc3\xa4h\xc3\xa4n eroja, mutta niiden laulu\xc3\xa4\xc3\xa4net poikkeavat selv\xc3\xa4sti toisistaan. DNA-testien mukaan t\xc3\xb6p\xc3\xb6sirkkupopulaatioiden kehityshaarat erkanivat toisistaan jo 1,5\xe2\x80\x932,0 miljoonaa vuotta sitten tai jopa aiemmin. Vihert\xc3\xb6p\xc3\xb6sirkkujen nokan muoto ja melodinen laulu\xc3\xa4\xc3\xa4ni poikkeavat selv\xc3\xa4sti saarten muista sirkuista.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nVihert\xc3\xb6p\xc3\xb6sirkkua tavataan kotoper\xc3\xa4isen\xc3\xa4 lajina ainoastaan Ecuadorille kuuluvilla Gal\xc3\xa1pagossaarilla. Se on saarten laajimmalle levinnyt darwininsirkkulaji, ja sit\xc3\xa4 tavataan kaikilla t\xc3\xa4rkeimmill\xc3\xa4 saarilla. Vihert\xc3\xb6p\xc3\xb6sirkku el\xc3\xa4\xc3\xa4 Galapagosin saariston sis\xc3\xa4osissa, harmaat\xc3\xb6p\xc3\xb6sirkku puolestaan pienemmill\xc3\xa4 ulkosaarilla. vihert\xc3\xb6p\xc3\xb6sirkkujen levinneisyys kattaa noin 7 800 neli\xc3\xb6kilometri\xc3\xa4.  _NEWLINE_Vihert\xc3\xb6p\xc3\xb6sirkkujen ainoaa elinymp\xc3\xa4rist\xc3\xb6\xc3\xa4 ovat 300\xe2\x80\x93700 metrin korkeudessa kasvavat kosteat ikivihre\xc3\xa4t mets\xc3\xa4t, joiden valtakasveja ovat asterikasveihin kuuluvan Scalesia-suvun puut. Harmaat\xc3\xb6p\xc3\xb6sirkkujen elinymp\xc3\xa4rist\xc3\xb6\xc3\xa4 sen sijaan ovat saarten karut alueet, joiden kasvillisuus koostuu pensaista, kaktuksista ja lehtens\xc3\xa4 ajoittain pudottavista puista.\n_START_SECTION_\nElintavat\n_START_PARAGRAPH_\nVihert\xc3\xb6p\xc3\xb6sirkut ovat hy\xc3\xb6nteissy\xc3\xb6ji\xc3\xa4. Ne etsiv\xc3\xa4t sammalten, lehtien ja kaarnojen alta ruoakseen hy\xc3\xb6nteisi\xc3\xa4 ja h\xc3\xa4m\xc3\xa4h\xc3\xa4kkej\xc3\xa4. Ohut, ter\xc3\xa4v\xc3\xa4 nokka on mukautunut juuri t\xc3\xa4t\xc3\xa4 tarkoitusta varten. Vihert\xc3\xb6p\xc3\xb6sirkut ovat ilmeisesti ainoita darwininsirkkuja, jotka pystyv\xc3\xa4t nappaamaan saaliinsa lennosta._NEWLINE_Lis\xc3\xa4\xc3\xa4ntymiskausi on yleens\xc3\xa4 kuumaan ja sateiseen aikaan, jolloin ravintoa on runsaiten. Kerttusirkut ovat yksiavioisia. Pari perustaa pienen reviirin ja rakentaa sinne pienen, kupolin muotoisen pes\xc3\xa4n, jonka sivulle tehd\xc3\xa4\xc3\xa4n sis\xc3\xa4\xc3\xa4nk\xc3\xa4yntiaukko. Naaras munii tavallisesti kolme munaa, joita se hautoo yksin noin 12 vuorokautta. Poikaset pysyttelev\xc3\xa4t pes\xc3\xa4ss\xc3\xa4 kaksi viikkoa kuoriutumisensa j\xc3\xa4lkeen, kunnes j\xc3\xa4tt\xc3\xa4v\xc3\xa4t pes\xc3\xa4ns\xc3\xa4. Poikasia ja nuoria lintuja saalistavat usein suop\xc3\xb6ll\xc3\xb6t. Aikuisia uhkaavat satunnaisesti my\xc3\xb6s galapagosinhiirihaukka ja galapagosinkyyryhaikara.'